CELEX: 32021R1297
Language: sk
Date: 2021-08-04 00:00:00
Title: Nariadenie Komisie (EÚ) 2021/1297 zo 4. augusta 2021, ktorým sa mení príloha XVII k nariadeniu Európskeho parlamentu a Rady (ES) č. 1907/2006, pokiaľ ide o perfluórované karboxylové kyseliny obsahujúce 9 až 14 atómov uhlíka v reťazci (C9-C14 PFCA), ich soli a látky príbuzné C9-C14 PFCA (Text s významom pre EHP)

5.8.2021   
               
               
                  SK
               
               
                  Úradný vestník Európskej únie
               
               
                  L 282/29
               
            
         NARIADENIE KOMISIE (EÚ) 2021/1297
         zo 4. augusta 2021,
         ktorým sa mení príloha XVII k nariadeniu Európskeho parlamentu a Rady (ES) č. 1907/2006, pokiaľ ide o perfluórované karboxylové kyseliny obsahujúce 9 až 14 atómov uhlíka v reťazci (C9-C14 PFCA), ich soli a látky príbuzné C9-C14 PFCA
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 1,
         keďže:
         
                     (1)
                  
                  
                     Lineárne a rozvetvené perfluórované karboxylové kyseliny obsahujúce 9 až 14 atómov uhlíka v reťazci (ďalej len „C9-C14 PFCA“), ich soli a látky príbuzné C9-C14 PFCA (2) sa v súčasnosti vyskytujú v Únii najmä ako neúmyselné vedľajšie produkty počas výroby perfluórovaných a polyfluórovaných látok obsahujúcich uhlíkový reťazec s menej ako deviatimi atómami uhlíka, ako je kyselina pentadekafluóroktánová (PFOA). Okrem toho je možné, že spoločnosti môžu v budúcnosti zvážiť používanie C9-C14 PFCA, ich solí a látok príbuzných C9-C14 PFCA ako náhrady PFOA, jej solí a príbuzných látok, a to najmä po tom, ako sa podľa práva Únie začnú na PFOA uplatňovať obmedzenia. Preto je potrebné zabrániť možnej výrobe a používaniu v budúcnosti, ktoré by viedli k zvýšenému uvoľňovaniu do životného prostredia.
                  
               
                     (2)
                  
                  
                     Dňa 17. decembra 2015 a dňa 12. januára 2017 boli dve skupiny C9-C14 PFCA v uvedenom poradí, konkrétne kyselina perfluórnonánová (ďalej len „PFNA“) obsahujúca 9 atómov uhlíka v reťazci, ako aj jej sodné a amónne soli, a kyselina nonadekafluórdekánová (ďalej len „PFDA“) obsahujúca 10 atómov uhlíka v reťazci, ako aj jej sodné a amónne soli, zaradené do zoznamu látok vzbudzujúcich veľmi veľké obavy, navrhovaných na potenciálne zahrnutie do prílohy XIV k nariadeniu (ES) č. 1907/2006 ako látky reprodukčne toxické v súlade s článkom 57 ods. c) uvedeného nariadenia a látky perzistentné, bioakumulatívne a toxické (ďalej len „PBT“) v súlade s článkom 57 písm. d) uvedeného nariadenia. Okrem toho sú PFNA a PFDA, ako aj ich sodné a amónne soli uvedené v časti 3 prílohy VI k nariadeniu Európskeho parlamentu a Rady (ES) č. 1272/2008 (3) ako karcinogénne látky kategórie 2 a látky reprodukčne toxické kategórie 1B. Dňa 19. decembra 2012 boli kyselina 2,2,3,3,4,4,5,5,6,6,7,7,8,8,9,9,10,10,11,11,11-heneikozafluórundekánová (ďalej len „PFUnDA“) obsahujúca 11 atómov uhlíka v reťazci, kyselina trikozafluórdodekánová (ďalej len „PFDoDA“) obsahujúca 12 atómov uhlíka v reťazci, kyselina pentakozafluórtridekánová (ďalej len „PFTrDA“) obsahujúca 13 atómov uhlíka v reťazci a kyselina heptakozafluórtetradekánová (ďalej len „PFTDA“) obsahujúca 14 atómov uhlíka v reťazci zahrnuté do zoznamu navrhovaných látok vzbudzujúcich veľmi veľké obavy ako látky veľmi perzistentné a veľmi bioakumulatívne v súlade s článkom 57 písm. e) nariadenia (ES) č. 1907/2006. Látky príbuzné C9-C14 PFCA sa takisto považujú za látky PBT alebo látky veľmi perzistentné a veľmi bioakumulatívne z dôvodu ich transformácie alebo degradácie v životnom prostredí na C9-C14 PFCA.
                  
               
                     (3)
                  
                  
                     Nemecko a Švédsko predložili 6. októbra 2017 Európskej chemickej agentúre (ďalej len „agentúra“) dokumentáciu (4) podľa článku 69 ods. 4 nariadenia (ES) č. 1907/2006 (ďalej len „dokumentácia podľa prílohy XV“), v ktorej sa navrhuje obmedziť výrobu C9-C14 PFCA, ich solí a látok príbuzných C9-C14 PFCA a ich uvádzanie na trh ako látok samotných a obmedziť ich používanie pri výrobe a uvádzaní iných látok na trh, či už v podobe zložiek, zmesí alebo výrobkov alebo ich častí. S cieľom znížiť uvoľňovanie uvedených látok do životného prostredia a zabrániť ich výrobe, uvádzaniu na trh a používaniu ako náhrad látok obmedzených položkou 68 prílohy XVII k nariadeniu (ES) č. 1907/2006 (5) Nemecko a Švédsko navrhli koncentračný limit vo výške 25 ppb pre celkové množstvo C9-C14 PFCA a ich solí a 260 ppb pre celkové množstvo látok príbuzných C9-C14 PFCA. Nemecko a Švédsko navrhli výnimky pre C9-C14 PFCA, ich soli a látky príbuzné C9-C14 PFCA v prípadoch, keď sa vyskytnú ako neúmyselné vedľajšie produkty počas výroby fluórovaných chemických látok s perfluórovaným uhlíkovým reťazcom obsahujúcim najviac osem atómov, alebo na použitie ako prepravované izolované medziprodukty.
                  
               
                     (4)
                  
                  
                     Výbor agentúry pre hodnotenie rizík (ďalej len „RAC“) prijal 14. septembra 2018 stanovisko, v ktorom dospel k záveru, že vzhľadom na úpravu rozsahu a podmienok navrhovaných v dokumentácii podľa prílohy XV je obmedzenie výroby, používania a uvádzania C9-C14 PFCA, ich solí a látok príbuzných C9-C14 PFCA na trh najvhodnejším opatrením na úrovni celej Únie na riešenie identifikovaných rizík vzhľadom na účinnosť pri znižovaní týchto rizík. Výbor RAC súhlasil s koncentračnými limitmi, ktoré navrhli Nemecko a Švédsko. Výbor RAC súhlasil s výnimkami, ktoré navrhlo Nemecko a Švédsko, keďže cieľom navrhovaného obmedzenia nie je to, aby sa výrobe fluórovaných chemických látok s maximálne šiestimi atómami uhlíka v molekulárnom reťazci zabránilo. Výbor RAC odporučil udeliť na obmedzené obdobie výnimku z používania pri výrobe natlakovaných dávkovacích inhalátorov, ktoré sú kritické pre liečbu pľúcnych ochorení, a to z dôvodu nízkych objemov na úrovni rádovo niekoľko gramov, a preto, že ide o použitie na lekárske účely veľkého významu. Výbor RAC vyjadril stanovisko, v ktorom sa zasadil za udelenie časovo obmedzenej výnimky pre polovodiče, ktoré obsahujú nízke úrovne C9-C14 PFCA, a pre polotovary a hotové elektronické zariadenia obsahujúce špeciálne polovodiče, ktoré sa majú používať ako výmenné súčiastky pre hotové elektronické zariadenia.
                  
               
                     (5)
                  
                  
                     Výbor RAC okrem toho odporučil uplatňovať na obmedzenie C9-C14 PFCA, ich solí a látok príbuzných C9-C14 PFCA rovnaké výnimky, ktoré sa uplatňujú na obmedzenie PFOA v položke 68 prílohy XVII k nariadeniu (ES) č. 1907/2006.
                  
               
                     (6)
                  
                  
                     Výbor agentúry pre sociálno-ekonomickú analýzu (ďalej len „SEAC“) prijal 29. novembra 2018 stanovisko, v ktorom uviedol, že obmedzenie navrhované v dokumentácii podľa prílohy XV a upravené výbormi RAC a SEAC je z hľadiska jeho sociálno-ekonomických prínosov a sociálno-ekonomických nákladov najvhodnejším opatrením na úrovni celej Únie na riešenie identifikovaných rizík.
                  
               
                     (7)
                  
                  
                     Na základe sociálno-ekonomických prvkov uvedených v dokumentácii podľa prílohy XV a predložených počas verejných konzultácií výbor SEAC súhlasil s výnimkami navrhovanými v dokumentácii podľa prílohy XV a odporúčanými výborom RAC. Výbor SEAC súhlasil s navrhovaným osemnásťmesačným odkladom obmedzenia. Výbor SEAC okrem toho navrhol vyššie medzné hodnoty pre fluórované polyméry, ktoré obsahujú skupiny perfluórpropoxy alebo skupiny perfluórmetoxy a používajú sa pri osobitných skupinách výrobkov s cieľom umožniť ich výrobu. Na konečné výrobky vyrobené z uvedených materiálov sa však naďalej uplatňuje všeobecná prahová hodnota 25 ppb.
                  
               
                     (8)
                  
                  
                     Počas procesu obmedzenia sa uskutočnila konzultácia s fórom agentúry na výmenu informácií o presadzovaní právnych predpisov o chemikáliách, na ktoré sa odkazuje v článku 76 ods. 1 písm. f) nariadenia (ES) č. 1907/2006, pričom stanovisko fóra bolo zohľadnené.
                  
               
                     (9)
                  
                  
                     Agentúra predložila Komisii stanoviská výborov RAC a SEAC (6)16. januára 2019.
                  
               
                     (10)
                  
                  
                     Nariadenie Európskeho parlamentu a Rady (EÚ) 2019/1021 (7) bolo zmenené v súlade s rozhodnutím prijatým na konferencii zmluvných strán (SC-9/12) Štokholmského dohovoru o perzistentných organických znečisťujúcich látkach zameranej na PFOA (8), ktoré obsahuje niektoré, ale nie všetky výnimky uvedené v položke 68 prílohy XVII k nariadeniu (ES) č. 1907/2006. Položka 68 uvedenej prílohy bola účinne nahradená uvedenou zmenou nariadenia (EÚ) 2019/1021. Výnimky, ktoré sa vzťahujú na používanie PFOA, jej solí a zlúčenín súvisiacich s PFOA, pokiaľ ide o zmenu nariadenia (EÚ) 2019/1021, by sa za rovnakých podmienok mali uplatňovať aj na C9-C14 PFCA, ich soli a látky príbuzné C9-C14 PFCA, a to z dôvodu výrobného procesu fluórovaných chemických látok, pri ktorom sú obidve skupiny látok prítomné ako nečistoty.
                  
               
                     (11)
                  
                  
                     Po dokončení stanoviska výboru RAC a SEAC k navrhovanému obmedzeniu C9-C14 PFCA Komisia dostala dve dodatočné žiadosti o výnimky s cieľom umožniť výrobu fluórovaných polymérov a elastomérov s obsahom fluóru, ako aj výrobu polytetrafluóretylénových (PTFE) mikropráškov a použitie v zmesiach a výrobkoch na priemyselné a profesionálne použitie. Komisia požiadala agentúru ECHA o doplňujúce stanovisko, keďže konečné výrobky sa používajú v aplikáciách s vysokou hodnotou (9). Doplňujúce stanovisko výborov RAC a SEAC bolo Komisii doručené 15. decembra 2020 (10).
                  
               
                     (12)
                  
                  
                     Vzhľadom na dokumentáciu podľa prílohy XV, stanoviská výborov RAC a SEAC sa Komisia domnieva, že výroba, používanie alebo uvádzanie na trh lineárnych a/alebo rozvetvených C9-C14 PFCA, ich solí a látok príbuzných C9-C14 PFCA ako látok samotných, ako zložiek iných látok, v zmesiach a vo výrobkoch, predstavuje neprijateľné riziko pre zdravie ľudí a životné prostredie, ktoré je potrebné riešiť na úrovni celej Únie. Komisia sa domnieva, že navrhované obmedzenie zmenené stanoviskami výborov RAC a SEAC so zreteľom na jeho sociálno-ekonomický vplyv a dostupnosť alternatív, ako aj zosúladenie niektorých výnimiek v tomto obmedzení s výnimkami uvedenými v zmene nariadenia (EÚ) 2019/1021 je vhodným opatrením na úrovni celej Únie na riešenie zisteného rizika.
                  
               
                     (13)
                  
                  
                     Zainteresovaným stranám by sa mal poskytnúť dostatočný čas na prijatie vhodných opatrení na zabezpečenie súladu s obmedzením. Vzhľadom na odporúčanie uvedené v dokumentácii podľa prílohy XV, ako aj na posúdenia výborov RAC a SEAC by sa preto uplatňovanie obmedzenia malo odložiť o 18 mesiacov. Na riešenie osobitných prípadov konkrétnych sektorov by sa mali uplatňovať dlhšie odklady alebo celkové výnimky.
                  
               
                     (14)
                  
                  
                     Nariadenie (ES) č. 1907/2006 by sa preto malo zodpovedajúcim spôsobom zmeniť.
                  
               
                     (15)
                  
                  
                     Opatrenia stanovené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,
                  
               PRIJALA TOTO NARIADENIE:
         
            Článok 1
            Príloha XVII k nariadeniu (ES) č. 1907/2006 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 396, 30.12.2006, s. 1.
         
            (2)  Látky príbuzné C9-C14 PFCA sú látky, o ktorých sa na základe ich molekulárnej štruktúry predpokladá, že majú potenciál rozložiť sa alebo transformovať na C9-C14 PFCA.
         
            (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
         
            (4)  https://www.echa.europa.eu/documents/10162/2ec5dfdd-0e63-0b49-d756-4dc1bae7ec61.
         
            (5)  Nariadenie Komisie (EÚ) 2017/1000 z 13. júna 2017, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o kyselinu perfluoroktánovú (PFOA), jej soli a látky súvisiace s PFOA (Ú. v. EÚ L 150, 14.6.2017, s. 14).
         
            (6)  https://echa.europa.eu/documents/10162/13641/rest_pfcas_compiled_racseac_opi_en.pdf/b06db225-3995-13fd-d89a-a9b73ef6bfc2.
         
            (7)  Ú. v. EÚ L 188 I, 15.6.2020, s. 1.
         
            (8)  http://www.pops.int/TheConvention/ConferenceoftheParties/Meetings/COP9/tabid/7521/Default.aspx.
         
            (9)  https://echa.europa.eu/documents/10162/034d97c3-7975-19f5-3739-76c288ad2b0c.
         
            (10)  https://echa.europa.eu/documents/10162/13579/art77_3c_pfoa_pfca_derogations_compiled_rac_seac_opinions_en.pdf/6582d9a1-56b2-3e88-a70f-cdf3ab33d421.
      
      
         
            PRÍLOHA
            V prílohe XVII sa položka 68 nahrádza takto:
            
               
                           
                                       „68.
                                    
                                    
                                       Lineárne a rozvetvené perfluórované karboxylové kyseliny s chemickým vzorcom CnF2n+1-C(= O)OH, kde n = 8, 9, 10, 11, 12 alebo 13 (C9-C14 PFCA),
                                       vrátane ich solí a všetkých ich kombinácií;
                                       akákoľvek látka príbuzná C9-C14 PFCA, ktorá má perfluórovanú skupinu s chemickým vzorcom CnF2n+1- priamo naviazanú na iný atóm uhlíka, kde n = 8, 9, 10, 11, 12 alebo 13, vrátane ich solí a akýchkoľvek ich kombinácií;
                                       akákoľvek látka príbuzná C9-C14 PFCA, ktorá má perfluórovanú skupinu s chemickým vzorcom CnF2n+1-, ktorá nie je priamo naviazaná na iný atóm uhlíka, kde n = 9, 10, 11, 12, 13 alebo 14, ako jeden zo stavebných prvkov, vrátane ich solí a akýchkoľvek ich kombinácií.
                                       Z tohto označenia sú vyňaté tieto látky
                                       
                                                   —
                                                
                                                
                                                   CnF2n+1-X, kde X = F, Cl alebo Br
                                                   kde n = 9, 10, 11, 12, 13 alebo 14, vrátane akýchkoľvek ich kombinácií,
                                                
                                             
                                                   —
                                                
                                                
                                                   CnF2n+1-C(= O)OX‘, kde n> 13 a X’ = akákoľvek skupina vrátane solí.
                                                
                                             ______________________________
                                    
                                 
                        
                           
                                       1.
                                    
                                    
                                       Nesmú sa vyrábať ani uvádzať na trh ako látky samotné od 25. februára 2023.
                                    
                                 
                                       2.
                                    
                                    
                                       Nesmú sa od 25. februára 2023 používať ani uvádzať na trh:
                                       
                                                   a)
                                                
                                                
                                                   v inej látke ako zložka;
                                                
                                             
                                                   b)
                                                
                                                
                                                   v zmesi;
                                                
                                             
                                                   c)
                                                
                                                
                                                   vo výrobku;
                                                
                                             okrem prípadov, keď je koncentrácia v látke, zmesi alebo vo výrobku nižšia ako 25 ppb pre celkové množstvo C9-C14 PFCA a ich solí alebo 260 ppb pre celkové množstvo látok príbuzných C9-C14 PFCA.
                                    
                                 
                                       3.
                                    
                                    
                                       Odchylne od bodu 2 musí byť koncentračný limit 10 ppm pre celkové množstvo C9-C14 PFCA, ich solí a látok príbuzných C9-C14 PFCA, ak sú prítomné v látke, ktorá sa má použiť ako prepravovaný izolovaný medziprodukt, a to za predpokladu, že sú splnené podmienky uvedené v článku 18 ods. 4 písm. a) až f) tohto nariadenia, pokiaľ ide o výrobu fluórovaných chemikálií s perfluórovaným uhlíkovým reťazcom obsahujúcim najviac šesť atómov. Komisia preskúma tento limit najneskôr do 25. augusta 2023.
                                    
                                 
                                       4.
                                    
                                    
                                       Bod 2 sa uplatňuje od 4. júla 2023 na:
                                       
                                                   i)
                                                
                                                
                                                   textílie odolné voči oleju a vode slúžiace na ochranu pracovníkov pred nebezpečnými kvapalinami, ktoré predstavujú riziko pre ich zdravie a bezpečnosť;
                                                
                                             
                                                   ii)
                                                
                                                
                                                   výrobu polytetrafluóretylénu (PTFE) a polyvinylidénfluoridu (PVDF) na účely výroby:
                                                   
                                                               —
                                                            
                                                            
                                                               vysokovýkonných protikoróznych plynových membránových filtrov, vodných membránových filtrov a membrán pre medicínske textílie,
                                                            
                                                         
                                                               —
                                                            
                                                            
                                                               zariadenia pre výmenníky odpadového tepla z priemyselných procesov,
                                                            
                                                         
                                                               —
                                                            
                                                            
                                                               priemyselné tesniace prostriedky, ktoré bránia úniku prchavých organických zlúčenín a tuhých častíc PM 
                                                                     2,5
                                                                  
                                                               
                                                            
                                                         
                                             
                                 
                                       5.
                                    
                                    
                                       Odchylne od bodu 2 sa používanie C9-C14 PFCA, ich solí a látok príbuzných C9-C14 PFCA povoľuje do 4. júla 2025 pre
                                       
                                                   i)
                                                
                                                
                                                   fotolitografické alebo leptacie procesy pri výrobe polovodičov;
                                                
                                             
                                                   ii)
                                                
                                                
                                                   fotografické emulzie nanášané na filmy;
                                                
                                             
                                                   iii)
                                                
                                                
                                                   invazívne a implantovateľné zdravotnícke pomôcky;
                                                
                                             
                                                   iv)
                                                
                                                
                                                   hasiacu penu na potláčanie úniku pár z kvapalného paliva a na hasenie horiacich kvapalných palív (požiare triedy B), ktorá je už zavedená do mobilných aj pevných systémov, za týchto podmienok:
                                                   
                                                               —
                                                            
                                                            
                                                               hasiaca pena, ktorá obsahuje alebo môžu obsahovať C9-C14 PFCA, ich soli a látky príbuzné C9-C14 PFCA, sa nesmie používať pri výcviku,
                                                            
                                                         
                                                               —
                                                            
                                                            
                                                               hasiaca pena, ktorá obsahuje alebo môže obsahovať C9-C14 PFCA, ich soli a látky príbuzné C9-C14 PFCA, sa nesmie používať na testovanie s výnimkou prípadu zachytenia všetkých únikov,
                                                            
                                                         
                                                               —
                                                            
                                                            
                                                               od 1. januára 2023 sa používanie hasiacej peny, ktorá obsahuje alebo môže obsahovať C9-C14 PFCA, ich soli a látky príbuzné C9-C14 PFCA, povoľuje len v lokalitách, kde možno zachytiť všetky úniky,
                                                            
                                                         
                                                               —
                                                            
                                                            
                                                               zásoby hasiacej peny, ktorá obsahuje alebo môže obsahovať C9-C14 PFCA, ich soli a látky príbuzné C9-C14 PFCA, sa spravujú v súlade s článkom 5 nariadenia (EÚ) 2019/1021.
                                                            
                                                         
                                             
                                 
                                       6.
                                    
                                    
                                       Bod 2 písm. c) sa neuplatňuje na výrobky, ktoré boli uvedené na trh pred 25. februárom 2023.
                                    
                                 
                                       7.
                                    
                                    
                                       Bod 2 sa neuplatňuje na povrchovú úpravu kovových nádob na natlakované dávkovacie inhalátory do 25. augusta 2028.
                                    
                                 
                                       8.
                                    
                                    
                                       Bod 2 písm. c) sa uplatňuje od 31. decembra 2023 na:
                                       
                                                   a)
                                                
                                                
                                                   polovodiče samotné;
                                                
                                             
                                                   b)
                                                
                                                
                                                   polovodiče zabudované do elektronických zariadení, či už ako polotovarov alebo hotových elektronických zariadení.
                                                
                                             
                                 
                                       9.
                                    
                                    
                                       Bod 2 písm. c) sa uplatňuje od 31. decembra 2030 na polovodiče používané v náhradných alebo výmenných súčiastkach pre hotové elektronické zariadenia uvedené na trh pred 31. decembrom 2023.
                                    
                                 
                                       10.
                                    
                                    
                                       Do 25. augusta 2024 je koncentračný limit uvedený v bode 2 pre celkové množstvo C9-C14 PFCA v plastoch a elastoméroch s obsahom fluóru, ktoré obsahujú skupiny perfluóralkoxy, stanovený na 2 000  ppb. Od 25. augusta 2024 je koncentračný limit pre celkové množstvo C9-C14 PFCA v plastoch a elastoméroch s obsahom fluóru, ktoré obsahujú skupiny perfluóralkoxy, stanovený na 100 ppb. Pri výrobe a používaní plastov a elastomérov s obsahom fluóru, ktoré obsahujú skupiny perfluóralkoxy, sa musí zabrániť všetkým emisiám C9-C14 PFCA, a ak to nie je možné, tieto emisie sa musia znížiť na čo možno najnižšiu technicky a prakticky dosiahnuteľnú úroveň. Táto výnimka sa neuplatňuje na výrobky uvedené v bode 2 písm. c). Komisia preskúma túto výnimku najneskôr do 25. augusta 2024.
                                    
                                 
                                       11.
                                    
                                    
                                       Koncentračný limit uvedený v bode 2 je pre celkové množstvo C9-C14 PFCA, ak sú prítomné v mikropráškoch PTFE, ktoré vznikajú ionizačným ožarovaním alebo tepelnou degradáciou, ako aj v zmesiach a výrobkoch na priemyselné a profesionálne použitie obsahujúcich mikroprášky PTFE, stanovený na 1 000  ppb. Pri výrobe a používaní mikropráškov PTFE sa musí zabrániť všetkým emisiám C9-C14 PFCA, a ak to nie je možné, tieto emisie sa musia znížiť na čo možno najnižšiu technicky a prakticky dosiahnuteľnú úroveň. Komisia preskúma túto výnimku najneskôr do 25. augusta 2024.
                                    
                                 
                                       12.
                                    
                                    
                                       Na účely tejto položky látky príbuzné C9-C14 PFCA sú látky, ktoré sa na základe svojej molekulárnej štruktúry považujú za látky s potenciálom rozkladu alebo transformácie na C9-C14 PFCA.“